
І. АКТУАЛНО СЪСТОЯНИЕ НА ЧИТАЛИЩЕТО

НЧ „Просвета-1931” се намира в с. Новаковци, община Габрово при отстояние 12 км. от гр.Габрово и 17 км. от гр.Севлиево. Датира от 1931г. с членове при последната съдебна регистрация към 23.03.2019г  - 95 човека. Към 31.12.2025г.  дееспособни членове са 133 човека.  Населението на с. Новаковци е 183 човека. Преобладаващото население е на средна  възраст. Етнически групи няма. Основен поминък е земеделие и лично стопанство.
Читалището е вписано в регистъра на народни читалища при МК под №26 и се представлява заедно и поотделно от председателя Евдокия Веселинова Георгиева и секретаря  Цветелина Иванова Найденова.
Читалищното настоятелство се състои от 5  членове, а проверителната комисия от 3.
Общия бюджет на читалището за 2025 г. е 38 707,38 лв.
Материално-техническата база на  читалището е в добро общо състояние. Сградният фонд е обществено достъпен. Читалището разполага с технически средства осигурени от програма „Глобални библиотеки”, които са на разположение за безплатно ползване от всички членове на читалището, както и собствена техника: 1 бр.преносим компютър, 1 бр. таблет,  цветен принтер- 1 бр., ламинатор- 1 бр., видеокамера-  1 бр., на сградата са монтирани 2 броя камери с цел охрана имуществото на читалището.
За 2025 година са проведени  11 редовни заседания на настоятелството и едно годишно-отчетно изборно и едно извънредно изборно събрание на членовете на читалището.
Към читалището по трудов договор работят 1 лице и 5 доброволци.
През 2025 г. работник библиотека и председател имат участие в обучение на тема „Социално предприемачество“, организирано от РЕКИЦ читалища гр. Габрово през март. През май секретарят взе участие в обучение за надграждане на ключови компетенции на секретарите на читалищата от област Габрово на тема: „Работа в мрежа”, което се проведе в гр. Севлиево. Също така секретарят взе участие в обучение на тема „Стратегическо планиране и бюджетиране“, което се проведе през септември, отново организирано от РЕКИЦ читалища гр.Габрово.
Читалищната библиотека отговаря на изискванията по чл.8 от Закона за обществените библиотеки и е вписана с  № 147 / 2016-07-11 в регистъра на обществените библиотеки.

ІІ. КУЛТУРНО-ИСТОРИЧЕСКИ ПАМЕТНИЦИ И ТУРИСТИЧЕСКИ ЗАБЕЛЕЖИТЕЛНОСТИ:       

1. Вековен дъб зимен – регистриран в МОСВ с № 1188 зап.384 от 17.06.1980г. ДВ бр.69/02.09.1980г
2. В сградата на читалището е събрана Обществена колекция с етнографки характер "Историческо наследство 19 и 20 век с. Новаковци", регистрирана под  №5 от 2021г. в регистъра на обществените колекции към МК. Колекцията разполага с 420 експоната, които са дарени от хората в селото. Всеки раздел е разположен в отделна стая. 

В етнографската колекция се съхраняват и документи с историческа стойност:
- Майсторско свидетелство на Стоян Иванов Стоянов от Русенска Търговско-Индустриална Камара, в удостоверение на това, че той е издържал предвидения в чл.5 от Законъ изпит, в следствие на което е провъзгласен за  „Градски майстор по занаята  „Дюлгерство“ „ Русе 06.06.1933г.
 - Майсторско свидетелство на Цвятко Янков Иванов от Областна Стопанска Камара – Плевен в удостоверение на това, че той е издържал предвидения в чл.5 от Законъ изпит, в следствие на което е провъзгласен за „Градски майстор по занаята „ Кожарство„,  Плевен 05.06.1947г.
- снимки от периода 1912-1918г. – 24 броя
През 2025 година колекцията имаше 57 посещения.


ІІІ. ОСНОВНИ ДЕЙНОСТИ: 
1. БИБЛИОТЕКА
В най-голямото помещение на втория етаж е разположена библиотеката. Библиотечният фонд за отчетният период наброява 6365 библиотечни документа.  Новонабавени за срока на отчитане са 97 броя от дарения и покупки със средства на читалището. Абонирани периодични издания за 2025 г.  – 5 броя.  През 2025 година  потребителите на библиотеката са общо 89 , като от тях уникални - 1. По възрастова граница до 14 години – 18 лица. Заети са 665 библиотечни документи. Общо посещенията за 2025 г. са 462 от тях: за дома 161, в читалня и библиотечни събития 301, на компютри и копирни услуги - 32. 
Библиотеката извършва безплатно услуги за населението, като копиране на документи, попълване на формуляри, консултиране за работа с компютър, използване на социалните мрежи, търсене на здравни услуги и други.
През 2025г. библиотеката, съвместно с читалищното настоятелство са отбелязали голяма част от националните, църковни празници и чествания на годишнини на велики българи в клуб „На сладка раздумка”, чрез изработване на табла и чрез публикуване на информация и поздрави в социалните мрежи.


2. ХУДОЖЕСТВЕНА САМОДЕЙНОСТ 
Към читалището има сформирани:
· фолклорна група за народни песни и обичаи с общ брой участници - 8 човека;
· клуб приятели на книгата „На сладка раздумка”, който се събира всеки понеделник и се правят беседи, свързани с годишнини на велики автори, както и литературни четения, гостувания на различни автори, представяне на нови книги. Обсъждат се въпроси свързани с готварство, животновъдство и растениевъдство, билкарство. Обменят се идеи, рецепти, бабини илачи и опит в засаждането, отглеждане и обработване на плодове и зеленчуци. – 15 бр. участници
· детска театрална група „Мечтатели”. Участниците са на възраст от 6 до 14 години.
· клуб „Направи си сам”, провеждане на тематични работилници за деца и възрастни

Организирани местни празници с участие на самодейци и гостуващи състави:


· 21.01.25г. Бабинден 
Отбелязване на празника в малък салон на читалището с прожекция на пресъздаване на обичая от децата от ДГ „Радост” гр. Габрово, забавна викторина и музикална програма за възрастните дами на селото. Участници- 22 човека


· м. Февруари
            Изложба на местния художник Христо Гатев в изложбена зала на читалището. През           целия месец февруари творбите бяха изложени и се радваха на посещенията на местната общност.

· 14.02.25г. Трифон Зарезан 
Отбелязване на Трифон Зарезан със зарязване на лозите в двора на читалището по стара традиция; конкурс за домашно вино; народно веселие. Участници – 67 човека


· 19.02.25г.
Отбелязване на 152 години от обесването на Васил Левски. Презентация за живота и делото му в клуб „На сладка раздумка”. Участници – 16 човека

· 22.02.25г.
С много настроение деца и родители от село Новаковци взеха участие в работилничката за мартенички, като се запознаха с японския метод за плетене на гривни Кумихимо и сътвориха весели и цветни мартенички гривни . Участници – 22 човека

·  01.03.25 г.  
Самодейците от с.Новаковци посрещнаха  Баба Марта, която им подари ръчно изработени картички и ги закичи с мартенички за здраве и късмет. Участниците си припомниха легендата за мартеничката и поздравиха Баба Марта със стихове и песни.. Участници -  15 човека.

· 3-ти март – Националния празник на Република България
Рецитал на възрожденски творби от децата на село Новаковци.  Речи от страна на председателя на читалището и кметския наместник на селото. Поднасяне на цветя на паметната плоча пред сградата на читалището в памет на загиналите във войните жители на селото. Участници – 5 деца ; 18 възрастни

· 8-ми март - Международен ден на жената
Празникът беше отбелязан с музикална програма, много веселие и забава. Денят на жената съвпадна и с 15 годишнината от създаването на фолклорната група към читалището, която също беше отбелязана с концерт и почетни грамоти за всички бивши и настоящи участници в групата. Участници - 68 човека

·  25.03.25г.
Доброволци от терапевтичен център по зависимости "Свети Илия" и доброволци от с. Новаковци  заедно изчистиха двора на читалището по случай празника Благовещение. Според народните вярвания на този ден жените метат къщата и събраният боклук се изгаря, за да се премахне всичко лошо. И в НЧ "Просвета-1931" се случи едно своеобразно „изчистване на дома”. Участници – 12 човека




· 12.04.25г.
Лазаруване в селото по стара българска традиция. Жителите и гостите на с. Новаковци посрещнаха младите девойки, лазарки, които им попяха за здраве и берекет и получиха яйца и други дарове. Участници – 5 момичета и 6 жени


· 17.04.25г.
Великденска работилница с децата на с. Новаковци, които по традиция боядисаха великденските яйца. Участници – 4 деца и 5 възрастни


· 21.04.25г.
Отбелязване на Великден, храмов празник на храм „Възкресение Христово” и  празник на село Новаковци  в двора на читалището, с прекрасна фолклорна програма и водосвет за здраве, отслужен в параклиса. На присъстващите на празника бяха раздадени боядисаните яйца и козунаци. Участници - 75 човека

· 17.05.25г.
Среща разговор с писателката Ивелина Радионова, която представи своите книги и разказа на присъстващите легенди и приказки от българския фолклор. Участници – 18 човека

· 23.05.25г
В навечерието на празника 24 май наградихме и благодарихме на най-активните читатели на библиотеката ни през изминалата година! Отбелязахме и 94 години от създаването на НЧ "Просвета-1931" с прожекция на документален филм, посветен на читалищната дейност. Участници – 22 човека

· 01.06.25г.
В големия салон на НЧ "Просвета-1931" с . Новаковци отпразнувахме Международния ден на детето! Наши гости бяха сдружение „Детеа” с тяхната постановка "Приказка за нотите" с много музика, смях, настроение и веселба премина празника.Участници – 45 деца и възрастни



· 02.06.25г. 
В литературния клуб при НЧ "Просвета-1931" „На сладка раздумка” беше отбелязана годишнината от смъртта на нашия гениален поет  и революционер с литературно четене на едни от най-вдъхновяващите му произведения. Дискусията на тема "Живи ли са ценностите и саможертвеността в съвременното общество " предизвика доста теми за размисъл. Също така бяха поднесени и цветя на паметната плоча пред сградата на читалището. Участници – 16 човека


· 24.06.25г.
Отбелязване на Еньовден с организиране на екскурзия за местната общност до Музея на билките в гр. Карлово. Посещение на емблематични възрожденски къщи в града. Участници - 22 човека.

· 01.07.25 г.
Обявен  е  XI- ти  национален литературен конкурс за любители
Библиотеката при НЧ „Просвета-1931” с. Новаковци, обявява конкурс за лично творчество на тема: „Подавам ти ръка-(за)едно по-добро бъдеще” . Целта на конкурса е да провокира участниците по креативен, творчески и иновативен начин, използвайки богатството на българския език да изразят своите лични преживявания, емоции, чувства, вярвания. Да поддържа живи искрите на обич към българското, към знанието, към писаното и неписано слово. Участници – 62 човека.

· 04 - 06.07.25г.
Сложихме началото на първия международен младежки лагер "Приеми ме на село - Завръщане". Програмата беше пъстра, цветна и шумна, точно като групата младежи, които се включиха в инициативата - част от тях са от Габрово, а друга – от Българско неделно училище "Йордан Йовков" - гр. Букурещ, Румъния. 
В с. Новаковци беше поставена театралната постановка "Алтъна" по мотиви от едноименното произведение на Ивелина Радионова, представена от НЧ "Светлина 1905" - с. Писарево, общ. Горна Оряховица, а след това имаше вълнува среща с авторката. Проведени бяха игри за откриватели, урок по дърворезбарство и плъстене на вълна. Участници – 25 човека


· 10.07.25г.
Лятна работилничка за деца „Обичам да играя и творя с естествени материали“
Организирано занимание за децата от селото от работник-библиотека и секретар, свързани с изработване на изделия от естествени материали, занимателни игри  и други творчески дейности. Участници – 8 деца.

· 04-08.08.25г.
Заедно с младежите от инициативата "Приеми ме на село - Възраждане" боядисахме и изрисувахме спирката в центъра на селото, боядисахме и реновирахме пейките и част от прозорците на сградата на кметството и читалището. Прекрасна инициатива на Фондация "Общност в помощ на зависимите" и вече пораснали участници в „Приеми ме на село” през предишни години. Участници – 16 човека


· 14.09.25 г. Среща на поколенията в с. Новаковци. 
На Кръстовден се проведе литургия в храм "Възкресение Христово" от 11ч. Богата фолклорна програма забавлява гостите на празника с участието на: ФГ "Веселие" с. Новаковци; група за изворен фолклор с. Гостилица; ТС "Гергини" с. Гергини; Цвятко Цвятков - гайда, Словесен фолклор Василка Петрова; възстановка на народната песен "Даваш ли, даваш, балканджи Йово?"; квартет "Новаковски славеи”. За децата имаше специални забавления от аниматор и много други атракции. DJ Краси Цонев държа настроението високо, а специален гост ни беше Здравко Мандаджиев. С усмивки, хапване, пийване и веселба празника с нас споделиха 350 човека.

· 22.09.25г.
Отбелязване на Денят на независимостта на България с витрина във фоайето на читалището.

· 05.10.25г.
С много радост, музика и поезия отбелязахме празникът 1 октомври- денят на възрастните хора, музиката, поезията. Юбилярите, родени през 1935г., 1940г., 1945г., 1950г. и 1955г. получиха много поздравления и подаръци. 
В нашата празнична програма се включиха ФГ "Веселие "при НЧ "Просвета-193" с. Новаковци, ТС "Донинци и Пачо" при НЧ "Христо Ботев-1929" с. Донино, Василка и Красимир Илиеви и Петко Иванов – акордеон. Участници – 70 човека


· 03.11.25г.
На специална церемония в читалището бяха обявени наградените от проведеният единадесети литературен конкурс за любители. Журито се състоеше от членове от Съюза на писателите - гр. Габрово. Отличени са 4 първи места, пет 2-ри места, 5  трети места и две специални награди- на председателя на журито Христо Мандев и на председателя на дружеството на писателите – гр. Габрово. Теменуга Цонева. Двама участници са отличени съответно със специална награда на кметския наместник и специална награда на председателя на читалищното настоятелство. Всички участници получиха грамоти. Наградите и грамотите са изпратени по пощата. Участници – 82 човека

· 21.11.25г.
Денят на християнското семейство беше отбелязан със света литургия в църквата „Възкресение Христово” в с. Новаковци . Почти всички присъстващи се включиха в направата на ястия за празничната трапеза и с добро настроение премина този така светъл християнски празник. Участвали - 23 човека.

· 22.11.25г.
На този ден имахме удоволствието да се срещнем с писателката Румяна Халачева като част от инициативата Ден на четенето 2025г., в която НЧ "Просвета-1931" с. Новаковци се включи. Тя представи своите книги и ни разказа много интересни истории. Срещата разговор беше изключително интересна и остави много послания и храна за размисъл.

· 07.12.25г.
Коледна работилничка беше проведена с много хубави емоции и творене. Борислава Бориславова  ни показа как да си изработим коледна украса и играчки. Участници – 18 деца и възрастни

· 21.12.25г.
Коледно тържество с интерактивен театър и подаръци от Дядо Коледа. Сдружение „Детеа” представиха пиесата „Снежната кралица” и зарадваха малки и големи. Дядо Коледа раздаде вкусни и образователни подаръци. Участници – 65 деца и възрастни

· 25.12.25г.
Коледуване в селото. Група от млади момчета направиха традиционна обиколка в селото и пяха коледарски песни и изпълниха коледарския обичай.


IV. УЧАСТИЯ В ПРОЕКТИ И РЕГИОНАЛНИ ИНИЦИАТИВИ:

· За поредна година библиотеката при НЧ „Просвета-1931“ кандидатства и защити успешно проект на Министерство на културата "Българските библиотеки - съвременни центрове за четене и информираност" през 2024г. Съгласно подписания договор за 1210 лв. в началото на 2025г. бяха закупени книги, с които библиотеката обнови своя фонд. Заглавията и авторите бяха съобразени както с проектните изисквания, така и с интересите на читателите. 
· По инициатива на Глобални библиотеки, секретарят Цветелина Найденова проведе обучение на възрастни хора над 60 години в дигитални умения по програма „Интернет за всички” , проведено в три сесии през месец септември и октомври. Обучението и програмата преминаха успешно, като на библиотеката беше предоставен безвъзмездно таблет на Глобални библиотеки за ползване от читателите. Участници в обучението бяха 22 човека.
· Читалището взе участие в „Подари книга. Подари пътешествие.“  като дари 20 броя книги. Инициативата е за официална библиотека към Психиатрична болница -Севлиево по идея на екипа и ръководството на ДПБ.


V. УЧАСТИЯ ВЪВ ФЕСТИВАЛИ И КОНКУРСИ:

През 2025г. беше създадена фолклорна група „Веселие” към читалището, състояща се от 8 членове. Групата беше гост на няколко фестивала и конкурса, които подкрепят и дават изява на фолклорни самодейни групи и изпълнители. От името на читалището също се изявиха двама индивидуални изпълнители – Василка Петрова и Калоян Колев на 9г.


· 03.05.25г.
За поредна година се проведе кулинарният събор „От нищо-нещо“ в с. Съботковци, организиран от НЧ „Извор-1907“. Нашето читалище участва с ястия, които впечатлиха  журито, което удостои читалището със специална награда за участие. 

· Успешен и изпълнен с много хубави емоции месец юни 2025г. за индивидуалната изпълнителка при НЧ "Просвета-1931" с. Новаковци,  Василка Петрова 
· Спечелена втора награда от VIII национален фолклорен конкурс  "Димитър Гайдаров" в гр. Казанлък
· Лауреат първа степен от XXI  МФФ "Евро Фолк - Черно море 2025" и носител на почетен знак на  музикални празници "Euro Folk" 
· Второ място на национална фолклорна среща "Автентичност и съвремие" в гр. Попово


· 13.07.25г.
Прекрасно изживяване с много чист фолклор, чувство за принадлежност и българщина с "Песни в полите на Балкана". ФГ "Веселие" взе участие в XIV национален фолклор фестивал в с. Жълтеш и се зареди с още красота и любов към българската народна песен. Бяха представени и автентични носии от нашите баби и прабаби с наследство от над 120 години и спечелена трета награда в тази категория. Корепетитора Петър Райков се изяви индивидуално с песента "Еничари ходят, мамо", спечели втора награда и разчувства цялата публика.

· 28.07.25г
Прекрасни емоции от фолклорния фестивал "Искри от миналото" в гр. Априлци. Тръгнахме си с широки усмивки,  удовлетвореност от зареждащата атмосфера на празника и трето място за ФГ "Веселие" при НЧ "Просвета-1931" с. Новаковци. 


· 16.08.25г.
Още успехи и участия на индивидуалните изпълнители при НЧ "Просвета-1931" с. Новаковци в с. Страхилово. Там се проведе осми "Празник на царевицата" в който взеха участие дует Цанка Иванова и Петър Райков и завоюваха първото място и златен медал. Индивидуално участие във фестивала имаше и Василка Петрова, която беше удостоена с грамота.


· 17.08.25г.
Изключително изживяване на фолклорния фестивал "Богородичен извор" в гр. Шипка. ФГ "Веселие " при НЧ "Просвета-1931" с. Новаковци грабна първото място, с много настроение в изпълненията си. Първо място е и за индивидуалната изпълнителка Василка Петрова. Нашата млада надежда Калоян Колев пък отнесе второто място и много аплодисменти със своето индивидуално изпълнение.

· 23.08.25г.
В с. Горно Изворово се проведе първия по рода си фолклорен фестивал "Песен се пее, лековита вода се лее", в който взеха участие дует Василка и Красимир Илиеви и индивидуално изпълнение на Василка Петрова от името на нашето читалище.

· 07.09.25г.
Отлично, достойно и завладяващо представяне на националния фолклорен фестивал,,Дъга над морето " в град Лозенец на ръководителя на ФГ „Веселие” Цанка Иванова и корепетитора Петър Райков, които получиха почетни грамоти за участие във фестивала с неконкурсен характер.

· 14.09.25г.
ФГ „Веселие” беше част от програмата на празника на с. Новаковци- Среща на поколенията 2025г., изпълни своите песни и зарадва местната публика.

· 20.09.25г.
Участие във фестивала "Фолклорно домино" на дуетът Василка и Красимир Илиева, които грабнаха първото място с техните изпълнения.

· 21.09.25г.
ФГ "Веселие " ,както и индивидуалната изпълнителка Цанка Иванова и дуетът Василка и Красимир Илиеви грабнаха съответно златен, сребърен и бронзов медал на събитието "Ценово пее и танцува". А Калоян Колев получи специалната грамота поощрение за изпълнението си.



· 25.10.25г.
ФГ "Веселие ", квартет "Новаковски славеи" и малкия Калоян Колев, с ръководител Цанка Иванова и корепетитор Петър Райков, взеха участие в музикалния фестивал „Празник на кратуната в Гостилица” като бяха отличени в раздел „Народно песенно творчество” с медал и грамота. Призът „Приемственост между поколенията” грабна изпълнението на Цанка Иванова и Калоян Колев, а призът „Най-млад участник” отиде при Калоян Колев.


· 01.11.25г.
В Деня на народните будители бяхме на гости на първия Фестивал на плодородието в с. Донино! НЧ "Просвета-1931" и ФГ"Веселие" взеха участие и в кулинарната надпревара и във фолклорната програма. Благодарение на майсторството на Красимир Илиев и Василка Петрова  в правенето на вино грабнахме първо място в тази категория. ФГ "Веселие" с ръководител Цанка Иванова и корепетитор Петър Райков  пък грабнаха грамота за отлично представяне. А малкият Калоян Колев се представи с индивидуално изпълнение на песен и гъдулка.




          VI. ДОБРОВОЛЧЕСТВО:

През 2025г. с помощта на доброволци беше реализирана Среща на поколенията в с. Новаковци. С  тяхна помощ празникът протече спокойно и безпроблемно. През годината имаше и много различни дейности и мероприятия, в които взеха участие доброволци от селото и града. За читалището е от изключителна важност участието на доброволци в дейността му и то ще работи за запазване на тази традиция и през 2026г. 

VII. ПАРТНЬОРИ: 

Партньори на читалището през 2025г. година са били:  РБ „Априлов-Палаузов” гр.Габрово, Община Габрово, Превантивно-информационен център, Център за лечение на зависимости „Св. Илия”, Областна администрация, Областен информационен център, РЕКИЦ гр. Габрово, Съюз  на писателите гр.Габрово, Кметство Новаковци.



Председател: Е. Георгиева


Секретар: Ц. Найденова
- с. Новаковци -  15.01.2026 г. -

